คนอังกฤษสนับสนุนสงครามในแอฟกานิสถานน้อยลงในเดือนกรกฎาคม
แรงสนับสนุนของชาวอังกฤษ ที่มีต่อสงครามในอัฟกานิสถานลดลงในเดือนกรกฎาคม ที่มีทหารอังกฤษเสียชีวิตมากที่สุด
ผลการสำรวจความคิดเห็นแสดงให้เห็นว่า แรงสนับสนุนของชาวอังกฤษที่มีต่อสงครามในอัฟกานิสถานกำลังลดลง เนื่องจากประชาชนเกิดความคลางแคลงสงสัยต่อคำอธิบายของรัฐบาลอังกฤษถึงเหตุผลในการเข้าร่วมสงครามดังกล่าว ระหว่างการเดินทางเยือนอินเดีย นายกรัฐมนตรีอังกฤษ นาย David Cameron อธิบายถึงเหตุผลในการเข้าร่วมสงครามที่แอฟกานิสถานว่า เป็นการปกป้องประเทศอังกฤษจากการโจมตีโดยผู้ก่อการร้าย แต่ผู้เชี่ยวชาญหลายคนรวมทั้งศาสตราจารย์ Malcolm Chalmers แห่งสถาบัน Royal United Service กล่าวว่าเหตุผลที่ซับซ้อนซึ่งนายกรัฐมนตรี Cameron ยกมาอ้างนั้น ซื้อใจประชาชนส่วนใหญ่ไม่ได้อีกต่อไป ในขณะเดียวกัน ประเทศพันธมิตรอื่นต่างเผชิญแรงกดดันในลักษณะเดียวกัน กองทัพเนเธอร์แลนด์กำลังถอนทหารออกจากแอฟกานิสถาน หลังจากที่รัฐบาลเนเธอร์แลนด์ชุดก่อนซึ่งสนับสนุนสงครามครั้งนี้ ต้องล้มครืนลงเนื่องเพราะความขัดแย้งยาวนานเกี่ยวกับการเข้าร่วมสงครามในแอฟกานิสถาน ในขณะที่ทหารแคนาดาก็เตรียมเก็บสัมภาระกลับประเทศในช่วงปีหน้า อย่างไรก็ตาม นายพลจัตวา Josef Blotz โฆษกกองทัพองค์การเนโต้ในแอฟกานิสถาน หรือที่เรียกว่า ISAF ยืนยันว่ากองทัพประเทศพันธมิตรและกองกำลังรักษาความมั่นคงแอฟกานิสถานยังคงเกาะกลุ่มอย่างเหนียวแน่น และมีจำนวนเพิ่มขึ้นเพียงพอต่อการปฏิบัติการในแอฟกานิสถาน แต่แม้จำนวนทหารจะเพิ่มขึ้นจริง ศาสตราจารย์ Chalmers ก็เชื่อว่าการสนับสนุนของประชาชนต่อสงครามที่แอฟกานิสถานในอนาคตนั้น ขึ้นอยู่กับความก้าวหน้าหรือผลงานในสนามรบ เพราะหากสถานการณ์ในแอฟกานิสถานยังไม่ดีขึ้นในช่วงปีนี้และต้นปีหน้า คาดว่าอาจเกิดกระแสต่อต้านสงครามรุนแรงขึ้นอย่างรวดเร็วทั้งในอังกฤษและอเมริกา ดังเช่นที่เคยเกิดขึ้นมาแล้วเมื่อครั้งสงครามเวียดนาม นักวิเคราะห์ระบุว่า จะต้องเกิดความก้าวหน้าในการปราบปรามผู้ก่อการร้ายในแอฟกานิสถานครั้งใหญ่พอสมควร จึงจะสามารถทัดทานกับกระแสการต่อต้านของประชาชนในอังกฤษและประเทศพันธมิตรองค์การเนโต้อื่นๆได้ เพราะเวลานี้ประชาชนจำนวนมากขึ้นเรื่อยๆต่างเชื่อว่า สงครามในแอฟกานิสถานครั้งนี้ เป็นสงครามที่ไม่มีวันชนะ